tartuNLP/wikipedia-smugri-20251201 huggingface dataset:
Maris Valk-Falk

Maris Valk-Falk (21. oktoober 1934 – 19. mai 2016) oli eesti pianist, muusikapedagoog ja muusika­teadlane.
Maris Valk-Falk lõpetas 1954. aastal Anna Klasi klaveriklassi õpilasena Tallinna Muusikakooli, 1959. aastal Laine Metsa õpilasena Tallinna Riikliku Konservatooriumi ning jätkas õpinguid aastatel 1979–1983 kaugõppijana Moskvas Gnessinite-nimelises Muusikapedagoogika Instituudis pedagoogika ja metoodika kateedri aspirantuuris Avgusta Malinkovskaja juures. Maris Valk-Falk läbis ka täiendusõppe kvantitatiivse muusikaanalüüsi alal Thbilisi konservatooriumi esteetika ja filosoofia kateedris Moissei Boroda juhendamisel ning osales 1980. aastatel klavessiinimängijana Zuzana Růžičková, Borbála Dobozy ja Christopher Stembridge’i meistrikursustel.
Maris Valk-Falk oli klaveriõpetaja aastatel 1952–1959 Tallinnas Nõmme Lastemuusikakoolis ja 1960–1974 Tartu Muusikakoolis, seejärel kuni 1989. aastani Tallinna Riikliku Konservatooriumi klaverikateedri vanemõpetaja ning 1989–2004 Eesti Muusikaakadeemia interpretatsioonipedagoogika instituudi vanemõpetaja ja lektor. Ta õpetas klaverit, klavessiini, pianismi ajalugu ja klaveriõpetuse metoodikat, varase klahvpillimetoodika ajalugu ja mitmeid valik­aineid ning juhendas ka pedagoogilist praktikat ja magistritöid. Tema õpilaseks või juhendatavaks on teiste hulgas olnud näiteks Taissia Filippova, Nata-Ly Sakkos, Vaike Sarv, Jüri Tallinn, Kristi Kärmas, Jaan Ross ja Irina Zahharenkova.
Suur huvi muusikateoreetiliste teemade vastu klaveri- ja klavessiinimängu kõrval viis Maris Valk-Falgu ka teadusmaailma. 1990. aastatest esines ta sageli rahvusvahelistel teaduskonverentsidel, oli Euroopa Kognitiivsete Muusikateaduste Ühingu asutajaliige (1991) ning ühingu teadusajakirja Musicae Scientiae toimetuskolleegiumi liige (2001–2015). Samuti oli Valk-Falgu oluline tegevusvaldkond eestikeelse muusikateoreetilise kirjasõna arendamine nii artiklite kui ka muusikaarvustuste autorina, tõlkijana, toimetajana, samuti kirjastuse Scripta Musicalia arendajana. Tema artikleid ja konverentsiettekannete teese on avaldatud Eesti, Suurbritannia, Itaalia ja Poola teadusväljaannetes. Aastast 2005 oli Maris Valk-Falk tegev Pärnu Nüüdismuusika Päevade korraldamisel, ta oli ka Eesti Arnold Schönbergi Ühingu aktiivne liige.
Pedagoogina iseloomustas Maris Valk-Falku tolerantsus repertuaari valikul, mistõttu õpilane sai tutvuda klaveriliteratuuriga nii-ütelda seinast seina, isegi kui keerulisemate teoste puhul tehnilistest oskustest päris ei piisanudki. Inimesena oli ta hämmastavalt vitaalne kuni elu lõpuni, innustades enesega koostööle teiste hulgas ka temast märksa nooremaid kolleege.
Zillingtal

Zillingtal (horvaadi: "Celindof", ungari: "Völgyfalva") on vald "(Gemeinde)" Austrias Burgenlandi liidumaal Eisenstadt-Umgebungi ringkonnas.
Vallas on vähemusrahvus Burgenlandi horvaadid.
Vald asub Burgenlandi põhjaosas Alam-Austria piiri lähedal.
Ajalugu.
Enne Kristust oli kogukond osa keldi Noricumi kuningriigist ja osa mäetipul asuva keldi Burgbergi asula ümbruskonnast.
Hiljem, Rooma riigi valitsemise all, asus Zillingtali kogukond Pannoonia provintsis.
Seal on avaaride kalmuväli 7. ja 8. sajandist, mis avastati 1927. aastal.
Zillingtali on ametlikult esmamainitud 1271. aastal. 1529. ja 1683. aastal hävitas Zillingtali Türgi armee. Seejärel taastäitsid Türgi sõdades hävitatud elanikkonda horvaadid. 1920./21. aastani oli Zillingtal Ungari osa, nagu ka ülejäänud Burgenland. 1898. aastast tegi Ungari valitsuse poolt Budapestis jõustatud Ungari madjariseerimispoliitika Zillingtali ungarikeelse nime Völfyfalu kasutamise kohustuslikuks.
Pärast Esimese maailmasõja lõppu liideti Burgenland pärast mitmeid läbirääkimisi St. Germainis ja Trianonis 1919. aastal Austriaga.
Lääneringtee

Lääneringtee on tänav Tartu lääneosas.
Tänav asub Tartu läänepiiril Emajõest edelas ja on umbes 3,5 km pikk. Lääneringtee on kogu ulatuses osa Tallinna–Tartu–Võru–Luhamaa maanteest.
Tänav algab Ilmatsalu tänava ristmikust ning põhjast lõuna poole minnes ristub tänav veel Pihlapuu, Lootuse, Viljandi maantee, Raja, Metsmaasika, Riia ja Aardla tänavaga. Lääneringtee lõpeb Variku viaduktiga. Ristmikud Ilmatsalu tänava ja Viljandi maanteega on ringristmikud ning ristmikud Riia ja Aardla tänavaga on eritasandilised. 
Oma praeguse nime sai tänav 2022. aastal, enne seda oli tänav osa Ringtee tänavast.
14. septembril 2007 avati Ringtee ja Aardla tänava ristmikul jalakäijatele ja jalgratturitele mõeldud Ringtee-Aardla ristmiku tunnel. Aastatel 2021–2022 toimusid Lääneringteel suuremahulised ehitustööd, mille käigus ehitati ristmikud Riia ja Aardla tänavaga eritasandiliseks.
Sarapiku tänav (Pärnu)

Sarapiku tänav on umbtänav Pärnus Tammiste linnaosas, mis saab alguse Jaama tänavalt.
Tänava pikkus on ligikaudu 135 meetrit.
Nurmenuku tänav (Pärnu)

Nurmenuku tänav on umbtänav Pärnus Tammiste linnaosas, mis saab alguse Tammiste teelt. See jääb Pärnu linna piirile.
Tänava pikkus on ligikaudu 266 meetrit.
Kauba tänav (Pärnu)

Kauba tänav on umbtänav Pärnus Tammiste linnaosas, mis saab alguse Jaama tänavalt.
Tänava pikkus on ligikaudu 731 meetrit.
Kaasiku tänav (Pärnu)

Kaasiku tänav on tänav Pärnus Tammiste linnaosas, mis saab alguse Tammiste teelt ja lõppeb Lepiku tänaval.
Tänava pikkus on ligikaudu 270 meetrit.
Jaama tänav (Pärnu)

Jaama tänav on tänav Pärnus Tammiste linnaosas. 
Tänav saab alguse Tammiste teelt ja kulgeb Pärnu kaubajaamani. Jaama tänav ristub veel Sarapiku, Lõhmuse, Kauba, Veskikaare, Veski ja Nõlva tänavaga.
Tänava pikkus on ligikaudu 2,45 km.
Uuemetsa tee (Pärnu)

Uuemetsa tee on tänav Pärnus Tammiste linnaosas.
Tänav saab alguse Tammiste teelt ja kulgeb kuni Pärnu piirini. Teisel pool linnapiiri jätkub see samanimelise tänavana Tammiste külas.
Tänava pikkus on ligikaudu 205 meetrit.
Rene Satsi

Rene Satsi (sündinud 11. mail 1975) on eesti turismiettevõtja ja reisikirjanik. 
Õppinud Tartu ülikoolis psühholoogiat. 
Koos poolatarist äripartneriga rajas ja käitab Laoses ökomatkade firmat The Hiker
Alates 2016 aastast elab peamiselt Iirimaal
2015. aastal alustas kirjandusliku tegevusega, kirjastades Daniel Brooklyn'i raamatu "Ma tapsin roti"
Hilisemat loomingut:
Minu Iirimaa. Armastus tuleb karjudes, 2019
Sri Lanka nüüd, 2019
Laos: aeg antud elada, aeg antud süüa, 2022
Minu matkarajad: ekslemised mööda Eestit, 2022
Lepiku tänav (Pärnu)

Lepiku tänav on tänav Pärnus Tammiste linnaosas. Sinna lõppeb Kaasiku tänav.
Tänava pikkus on ligikaudu 216 meetrit.
Teemu Eronen

Teemu Petteri Eronen (sündinud 22. novembril 1990 Vantaas) on Soome jäähokimängija, kes mängib kaitsjana Soome kõrgliigaklubis JYP.
Eronen alustas klubikarjääri Soome klubis Jokerit, mille meeskonnas debüteeris ta Soome kõrgliigas hooajal 2008/09. Jokerite põhikoosseisu kuulus ta alates järgmisest hooajast.
2011. aastal valis St. Louis Blues ta NHL-i "draft"is 192. valikuna, kuid üheski Põhja-Ameerika liigas ei ole ta kunagi mänginud.
Hooajal 2014/15 mängis Eronen KHL-i klubis Nižnekamski Neftehimik ja hooajal 2015/16 samasse liigasse kuuluvas HK Vitjazis. Seejärel naasis Eronen Soome kõrgliigasse ning mängis kolm hooaega HIFK-i ridades. Hooajal 2019/20 mängis ta Jokeritega KHL-is. Hooajal 2020/21 mängis ta Rootsi kõrgliigaklubis Växjö Lakers ja Rootsi esiliigaklubis IF Björklöven. Aastatel 2021–2023 mängis Eronen Soome kõrgliigaklubis Lahti Pelicans. 2023. aasta mais liitus ta JYP-iga.
2008. aastal osales Eronen Soome kuni 18-aastaste koondisega omavanuste maailmameistrivõistlustel ja 2010. aastal Soome kuni 20-aastaste koondisega juunioride maailmameistrivõistlustel. Soome jäähokikoondise koosseisus on ta osalenud Euro Hockey Tour'il.
Kolme Henri sõda

"Kümnendal sajandil toimunud sõja kohta vaata artiklit Kolme Heinrichi sõda (976–978)."
Kolme Henri sõda (ka kaheksas hugenotisõda) oli sõda aastatel 1585–1589, Prantsusmaa järjestikustest kodusõdadest kaheksas. Sõja kolm osapoolt olid Prantsusmaa kuningas Henri III (teda toetasid rojalistid ja "politique"id), Navarra Henri (troonipärija, hilisem kuningas Henri IV, hugenottide juht; teda toetasid Inglismaa kuninganna Elizabeth I ja saksa protestandid) ning Guise'i hertsog Henri Lorraine'ist (Katoliku Liiga juht; teda toetas ja rahastas Hispaania kuningas Felipe II).
Sõja põhjuseks oli 10. juunil 1584 Henri III venna Anjou hertsogi François surmaga alanud päriluskriis. Kuna Henri III-l polnud lapsi, sai François' surmaga troonipärijaks protestant Navarra Henri ning Henri III surmaga oleks Valois'de dünastia lõppenud. 31. detsembril 1584 sõlmisid Katoliku Liiga ja Hispaania kuningas Felipe II Joinville'i lepinguga liidu. Felipe tahtis vältida Prantsusmaa sekkumist Hispaania tegevusse Madalmaades ning kavatses rünnata Inglismaad.
Sõda puhkes kui kuningas Henri III sõlmis Katoliku Liiga survel 7. juulil 1585 Nemoursi lepingu, millega keelustati protestantism ning seega välistati Navarra Henri kuningaks saamine. Henri III-t võis mõjutada ka kuninglik favoriit Anne de Joyeuse. Septembris 1585 ekskommunitseeris paavst Sixtus V nii Navarra Henri kui tema nõo ja väejuhi Condé vürsti Henri, et nad pärimisjärjekorrast eemaldada.
Induktsioon (täpsustus)

Induktsioon on mitmetähenduslik mõiste:
Alexander Bah

Alexander Hartmann Bah (sündinud 9. detsembril 1997 Årslevis) on Taani jalgpallur, kes mängib paremkaitsjana Portugali kõrgliigaklubis Lissaboni Benfica ja Taani jalgpallikoondises.
Ta alustas klubikarjääri Taani klubis Næsby, debüteerides hooajal 2015/16 Taani tugevuselt kolmandas liigas. Aastatel 2016–2018 mängis ta Taani esiliigaklubis Køge. 2018. aasta augustis sõlmis ta viieaastase lepingu Taani kõrgliigaklubiga SønderjyskE.
2021. aasta jaanuaris siirdus Bah Tšehhi kõrgliigaklubis Praha Slavia. Hooajal 2020/21 tuli ta klubiga Tšehhi meistriks.
2022. aasta juunis sõlmis ta viieaastase lepingu Lissaboni Benficaga. Ülemineku arvatav summa oli kaheksa miljonit eurot.
Taani jalgpallikoondises debüteeris Bah 11. novembril 2020 sõprusmängus Rootsi vastu ja lõi selles mängus ka koondisekarjääri esimese värava. Ta kuulus Taani koondisse 2022. aasta maailmameistrivõistlustel
Carlos Coloma

Carlos II Coloma y de Saa, knight of Santiago, esimene Espinari markii (9. veebruar 1566 – 23. november 1637) oli Hispaania sõjaväelane, diplomaat ja kirjanik. Ta tõlkis Tacituse teoseid.
Ernst Wilhelm Londicer

Ernst Wilhelm Londicer (1655 Tallinn – enne 9. novembrit 1697 Tallinn) oli Eestis tegutsenud šoti päritolu maalikunstnik.
Elukäik.
Londicer oli Šotimaal sündinud Tallinna komandandi George Londiceri poeg. Pärast kunstiõpinguid Saksamaal ja Hollandis naasis Londicer hiljemalt 1670. aastate algul Tallinna, kus nimetati Eestimaa rüütelkonna kunstnikuks. 1680. aastate algusest tegutses ta Tallinnas. Ta suri 1697. aasta sügisel katku.
Londicer oli abielus Maria Helenaga (sünd. Pollack), kullassepp Peter Polacki (1633–1702) tütre ja kullassepp Peter Wilhelm Polacki õega.
Armand de Gontaut

Armand de Gontaut, Bironi parun (1524 – 26. juuli 1592) oli Prantsuse sõjaväelane ja diplomaat, Prantsusmaa marssal. 
Tema teenistus algas Itaalia sõdades, kus ta teenis 1557. aastal Brissaci krahvi Charles de Cossé ja Guise'i hertsogi François' all, kuni tema käsutusse anti eraldi ratsaväeüksus. Pärast Cateau-Cambresise rahu naasis ta Prantsusmaale ning asus teenima Guyenne'is, kus ta jälgis kõrvalt teravnevaid usutülisid, mis kasvasid hugenotisõdadeks. Esimeses hugenotisõjas võitles ta 19. detsembril 1562 Dreux' lahingus. Pärast esimese hugenotisõja lõppu üritas ta maha suruda rahutusi mässulises Provence'is.
1569. aastal osales ta kuningriigi poolel Moncontouri lahingus, pärast seda edutati ta suurtükiväe ülemaks. Uues rollis sai ta ülesandeks vallutada Saint-Jean-d'Angély linn. Kui sõda hakkas venima, pidi Armand de Gontaut rohkem tegelema diplomaaditööga, ta kohtus läbirääkimisteks korduvalt ka Jeanne d'Albretiga. Rahu sõlmiti augustis 1570, kuid tema läbirääkimised Albertiga jätkusid – ta proovis sõlmida abielu oma poja Navarra Henri ja Valois' Margareta vahel. Pärast pärtliöö veresauna pidi ta vallutama hästikindlustatud La Rochelle'i linna, kuid ei suutnud sellega mitme kuu jooksul hakkama saada. Piiramine lõppes Anjou hertsogi Henri rahuga ning Gontaut siirdus Poola-Leedu Riiki.
Kui Anjou Henri sai kuningaks, edutas ta Gontaut' marssaliks. Viienda hugenotisõja ajal võitlesid tema väed Condé vürsti Henriga. 1570. aastatel oli ta taas diplomaat ning vahendas läbirääkimisi, kuuendas hugenotisõjas osales sõjaväelasena. 1573. aastal saatis Gontaut Anjou hertsog François' palvel Madalmaadesse abivägesid. Ta ei osalenud François' ebaõnnestunud rünnakus Antwerpenile. Järgmistel aastatel aitas ta Katoliku Liigat, kuid kui Henri sellest 1588. aastal lahkus, asus Gontaut kuninga poolele. Kui kuningas 1589. aastal suri, hakkas Gontaut Normandias Navarra Henrit Katoliku Liiga vastu toetama. Ta hukkus Katoliku Liiga vastu peetud lahingus, kui sai kahurikuuliga pihta.
Tüürimehe tänav (Pärnu)

Tüürimehe tänav on umbtänav Pärnus Mai linnaosas.
Tänava pikkus on ligikaudu 346 meetrit.
Raudtee tänav (Pärnu)

Raudtee tänav on umbtänav Pärnus Mai linnaosas, mis algab Papiniidu tänavalt.
Tänava pikkus on ligikaudu 174 meetrit.
Hoonestus.
Ühele poole tänavat jääb K-Rauta ja teisele poole Espaki pood.
Liivi tee alt läheb läbi jalakäijate tunnel, mis viib endise Pärnu raudteepeatuse juurde.
Ravi tänav (Pärnu)

Ravi tänav on tänav Pärnus Mai linnaosas.
Tänav saab alguse tupikust tänavalt, suundub edelasse ja lõppeb Mai tänaval.
Tänava pikkus on ligikaudu 155 meetrit.
Hoonestus.
Tänava ääres paikneb Pärnu Haigla õendus- ja hoolduskeskus.
Pae tänav (Pärnu)

Pae tänav on tänav Pärnus Mai linnaosas.
Tänav saab alguse Lao tänavalt, suundub kagusse ja lõppeb Papiniidu tänaval. 
Tänava pikkus on ligikaudu 340 meetrit.
Mere tänav (Pärnu)

Mere tänav on tänav Pärnus Mai linnaosas, mis saab alguse Riia maanteelt ja ristub Metsa tänavaga.
Tänava pikkus on ligikaudu 197 meetrit.
Luule tänav

Luule tänav on tänav Pärnus Mai linnaosas. See saab alguse Riia maanteelt ja kulgeb Kooli tänavani, millest edasi jätkub jalakäijate tänavana kuni Mai tänavani.
Tänava pikkus on 337 ligikaudu meetrit.
Hoonestus.
Tänava äärde jäävad Pärnu spordihall ja Pernova Hariduskeskuse loodusmaja.
Kultuurimälestistest asub tänava ääres linnaaedniku elamu Pärnus (Riia mnt 129a).
Lao tänav (Pärnu)

Lao tänav on tänav Pärnus Mai linnaosas, mis algab Suur-Jõe tänavalt ja lõppeb Pae tänaval.
Tänava pikkus on ligikaudu 277 meetrit.
Laki tänav (Pärnu)

Laki tänav on tänav Pärnus Mai linnaosas. See jääb Lao ja Papiniidu tänava vahele.
Tänava pikkus on ligikaudu 317 meetrit.
Laine tänav (Pärnu)

Laine tänav on tänav Pärnus Mai linnaosas, mis saab alguse Riia maanteelt ja lõppeb Mai tänaval. Sealt saab alguse Metsa tänav.
Tänava pikkus on ligikaudu 350 meetrit.
Energia tänav (Pärnu)

Energia tänav on umbtänav Pärnus Mai linnaosas, mis saab alguse Papiniidu tänavalt.
Tänava pikkus on ligikaudu 380 meetrit.
Hoonestus.
Tänava lõpus asub alajaam.
Virumaa Suvesaund

 
Virumaa Suvesaund on konkurss, kus omavahel võistlevad Lääne-Virumaa artistide loodud muusikapalad. Konkurss kuulutatakse välja märtsi keskel ning võitjad selguvad juuni alguses. Konkurssi korraldavad Virumaa Teataja ja Postimees Grupp.
Konkursi lõpus selgitatakse võidulugu, mille autor(id) saavad peaauhinnaks 500 eurot puhtalt kätte. Samuti valitakse Rahva lemmik ning jagatakse eriauhindu. Kõik võitjad hõigatakse välja konkursi lõppüritusel, mis toimub Rakvere linnapäevade ajal. Auhinnagalale eelneb kontsert, kus esinevad selle aasta artistid.
Konkursi ajalugu.
2022. aastast alates saab üks osalev artist ka esinemiskutse Tallinna Vanalinnapäevade raames Harjumäel toimuvale üritusele Plaadimägi. 2022. aastal sai kutse Kain, kes osales konkursil palaga "Out of office".
Žürii.
Virumaa Suvesaundile saadetud lugu läbib kõigepealt eelžürii, kes veendub, et lugu vastaks tingimustele. Seejärel lisatakse lugu avalikku playlisti YouTube'is.
Võistluslugusid hindab 8-liikmeline professionaalne žürii. Selle liikmed vahetuvad igal aastal, kuid esindavad alati muusikamaastiku erinevaid nurki. 2021. aastal olid žüriis Kelly Vask, Remi Prual, Gunnar Viese, Jaune Kimmel, Andres Pulver, Päär Pärenson, Triin Niinemets ja Maie Orav. 2022. aastal olid žüriis Elisabeth Tiffany, Leekpea, Kalvik, Liisi Rohtung, Morten-Endrik Milder, Kadri Voorand, Teno Kongi ja Ahto-Lembit Lehtmets. 2023. aastal olid žüriis Liisi Voolaid, Mihkel Mälgand, Ingrid Kohtla, Imre Õunapuu, Mariliis Mõttus, Toomas Vanem, Viivi Voorand ja Georg Eessaar. 2024. aastal olid žüriis Tuuli Pruul, Sten-Olle Moldau, Peep Veedla, Kohver (5MIINUST), Heleza, Hälis Rünk, Laura Niils ja Risto Madox Mõtus.
Võitjate selgitamine.
Rahva lemmiku selgitab veebihääletus. Konkursi üldvõitja selgitamiseks liidetakse rahvahääletuse punktidele (100 rahva häält = 1 punkt) kaheksa žüriiliikme antud punktid. Iga žüriiliige valib võistluslugudest välja 7 lemmikut ja koostab isikliku edetabeli. Punktisüsteemi võib võrrelda Eurovisioniga – lemmikloole antakse 7 punkti, järgmisele 6 ja nii edasi.
Eriauhinnad antakse koostööpartnerite poolt, nende saajad valivad partnerid isekeskis. Omapoolsed eriauhinnad on välja pannud Rakvere linn, Rakvere teater, Lääne-Viru Omavalitsuste Liit, rokibaar Kära Kants (esimesel aastal) ja reggae-baar Ukulele (alates teisest aastast).
Robert Devereaux, teine Essexi krahv

"Teiste samanimeliste inimeste kohta vt artiklit Robert Devereaux."
Robert Devereaux (10. november 1565 – 25. veebruar 1601) oli Inglise aadlik ning sõjaväelane, kuninganna Elizabeth I favoriit. 
Kuigi ta oli poliitiliselt ambitsioonikas väejuht, pandi ta pärast üheksa-aastase sõja ajal Iirimaal ebaõnnestunud kampaaniat aastal 1599 koduaresti. Aastal 1601 juhtis ta Elizabeth I vastu riigipöördekatset ning ta hukati riigireetmise eest.
Ta on maetud Londonis St Peter ad Vincula kirikusse.
Jean Kartmatu

Jean Kartmatu (prantsuse keeles Jean sans Peur, hollandi keeles Jan zonder Vrees; 28. mai 1371 – 10. september 1419) oli Prantsuse aadlik, aastast 1404 Burgundia Riigi valitseja. Ta mängis 15. sajandil Prantsuse riigiasjades tähtsat rolli, eriti vaimuhaige kuninga Charles VI ajal toimunud võimuvõitluses ja saja-aastases sõjas Inglismaa vastu. Teda on kirjaldatud mõtlematu ja äkilise poliitikuna. Ta tappis aastal 1407 kuninga venna Louis', et valitsuses ise võimu juurde pääseda. Louis' surmast algas Prantsusmaal Armagnacide-Burgundide kodusõda, mille käigus Jean Kartmatu mõrvati.
Kuna Jeani surmaga oli seotud Prantsusmaa troonipärija Charles, sõlmis Jeani poeg Philippe inglastega liidu ning algatas sellega saja-aastase sõja viimase faasi.
Jean oli pioneer Euroopa suurtükiväe pioneer, ta kasutas uut väeliiki edukalt paljudes lahingutes.
Ta on maetud Prantsusmaa Dijonis Champmolis.
Sundus

Sunduste allikaks on Emile Durkheimi sõnul inimeste toiminguid, mõtteid ja tundeid mõjutavad sotsiaalne fakt. Sellised sundused sarnanevad oma mõjukuselt füüsilise
maailma omadega. Sunduse jõud tuleneb inimestele teiste poolt kehtestatud kohustusest, mida indiviidid ise endale peale suruvad.
Sotsiaalne fakt

Sotsiaalne fakt on tegevusviis, ükskõik kas selgelt määratletud või mitte, mis on suuteline avaldama indiviidile välist survet, peale selle on see levinud kogu ühiskonnas ning eksisteerib oma individuaalsetest avaldustest sõltumatult. Sotsiaalsete faktide empiirilise uurimisega tegeleb Serge Moscovici loodud sotsiaalsete representatsioonide teooria.
Termini võttis kasutusele inimeste kokkukuuluvuse mehhanisme analüüsinud Emile Durkheim.
Ben Blood

Ben Blood (sündinud 15. märtsil 1989 Plymouthis Minnesota osariigis) on USA jäähokimängija, kes mängib kaitsjana Saksamaa kõrgliigaklubis Frankfurdi Löwen.
Hooajal 2007/08 mängis ta United States Hockey League'i klubides Des Moines Buccaneers ja Indiana Ice. Aastatel 2008–2012 mängis ta Põhja-Dakota Ülikooli jäähokimeeskonnas.
2007. aastal valis Ottawa Senators ta NHL-i "draft"is 120. valikuna. 2012. aasta aprillis sõlmis ta Ottawa Senatorsiga kaheaastase lepingu. Järgmise kahe aasta jooksul mängis ta põhiliselt American Hockey League'is (AHL) Ottawa Senatorsi tütarklubis Binghamton Senators, kuid NHL-is tal debüüdi teha ei õnnestunud.
2014. aasta novembris sõlmis ta lepingu Norra kõrgliigaklubiga Stjernen Hockey. Aastatel 2015–2017 mängis ta Soome kõrgliigas Lahti Pelicansi ja hooajal 2017/18 Pori Ässäte meeskonnas.
2018. aasta juulis sõlmis ta lepingu Suurbritannia kõrgliigaklubiga Cardiff Devils, kuid naasis juba sama aasta novembris Soome kõrgliigasse ja sõlmis kaheaastase lepingu Tapparaga. Hooajal 2021/22 mängis Blood Austria klubis Graz 99ers. Seejärel liitus ta taas Pelicansiga.
2023. aasta mais sõlmis ta üheaastase lepingu Saksamaa kõrgliigaklubiga Frankfurdi Löwen.
Soome kõrgliigas on Blood olnud kahel hooajal (2015/16 ja 2017/18) enim karistusminuteid teeninud mängija.
Trevor van Riemsdyk

Trevor van Riemsdyk (sündinud 24. juulil 1991 Middletownis New Jersey osariigis) on USA jäähokimängija, kes mängib NHL-i klubis Washington Capitals.
Aastatel 2011–2014 mängis ta New Hampshire'i Ülikooli jäähokimeeskonnas.
2014. aasta märtsis sõlmis ta lepingu NHL-i klubiga Chicago Blackhawks. NHL-is debüteeris Van Riemsdyk 9. oktoobril 2014 mängus Dallas Starsi vastu. Debüüthooajal võitis ta Blackhawksiga Stanley karika. Esimese värava lõi Van Riemsdyk NHL-is 10. oktoobril 2015 mängus New York Islandersi vastu.
2017. aasta juunis valis NHL-is esimest hooaega alustav Vegas Golden Knights Van Riemsdyki "Expansion Draft"is, kuid Golden Knights kauples ta seejärel kohe Carolina Hurricanesile. Hurricanesi meeskonnas mängis Van Riemsdyk kolm hooaega.
2020. aasta oktoobris sõlmis ta lepingu Capitalsiga.
USA jäähokikoondise koosseisus osales Van Riemsdyk 2017. aasta maailmameistrivõistlustel.
Tema vanem vend James van Riemsdyk on samuti jäähokimängija.
Absoluutne viljakus

Absoluutse viljakus on maksimaalne viljastumisvõimeliste marjaterade ehk munarakkude arv ühe emase kohta.
Kaarel Toom

Kaarel Toom (5. september 1920 Tallinn – 5. märts 1994 Tallinn) oli eesti näitleja ja raadiorežissöör.
Aastatel 1935–1937 oli ta Draamastuudio noorsooteatri näitleja, 1937. aastal lõpetas Paul Sepa teatristuudio, 1937–1938 oli Draamateatri näitleja. Oli ansambli Laulvad Seilorid liige. 1941. aastal lõpetas ta Tallinna Konservatooriumi Riikliku Lavakunstikooli ja suunati tööle Tallinna Töölisteatrisse, ent samal aastal mobiliseeriti Punaarmeesse. Teise maailmasõja ajal oli aastatel 1942–1944 Nõukogude tagalas Eesti NSV Riiklikes Kunstiansamblites. Aastatel 1944–1946 töötas ta näitlejana Eesti NSV Riiklikus Noorsooteatris, aastatel 1946–1972 Draamateatris.
Paralleelselt teatritööga oli aastatel 1949–1991 Eesti Raadio kuuldemängude lavastaja. 
Ta on mänginud filmides "Külmale maale", "Näitleja Joller", "Lurich" ja "Teaduse ohver".
Isiklikku.
Tema vend oli poksija Johannes Toom.
Suhteline viljakus

Suhteline viljakus on munarakkude hulk emase kehakaalu kohta.
Goran Bregović

Goran Bregović (serbia keeles Горан Бреговић; sündinud 22. märtsil 1950 Sarajevos Jugoslaavia FSV-s) on serbia ja horvaadi päritolu muusik, helilooja ja filmimuusika looja. Vahel nimetatakse teda Balkani heliloojaks.
Bregović sai Ida-Euroopas laialdaselt tuntuks rokkansambli Bijelo Dugme järgi (ansambel tegutses aastatel 1974–1989; Bregović mängis bändis kitarril ja oli paljude laulude muusika ja tekstide autor). Kogu maailmas tunti teda aga kui filmimuusika loojat, sealhulgas kirjutas ta muusika mitmele Emir Kusturica filmile.
Päritolu.
Bregović peab end jugoslaavlaseks, argumenteerides seda väidet sellega, et tema isa on horvaadi päritolu (katoliiklane), ema on serbia päritolu (õigeusklik) ja abikaasa on bosnia muslim.
Wedding and Funeral Orchestra.
1990. aastate teisel poolel lõi Bregović muusikaansambli Wedding and Funeral Orchestra ('pulma- ja matuseorkester'), millega käib esinemas eri paigus üle maailma. Kontsertidel kõlavad peamiselt laivid tema enda loodud filmimuusikast. 
Välislingid.
Michael Dal Colle

Michael Dal Colle (sündinud 20. juunil 1996 Richmond Hillis Ontario provintsis) on Kanada jäähokimängija, kes mängib Saksamaa kõrgliigaklubis Iserlohn Roosters ründajana vasakäärel.
Aastatel 2012–2016 mängis ta Ontario Hockey League'i (OHL) klubis Oshawa Generals, viimasel hooajal lisaks Kingston Frontenacsis. 2015. aastal tuli ta Generalsiga OHL-i meistriks.
2014. aastal valis New York Islanders ta NHL-i "draft"is viienda valikuna. Hooaja 2015/16 lõpus debüteeris Dal Colle American Hockey League'is (AHL) Islandersi tütarklubis Bridgeport Sound Tigers. 2019. aastal valiti Dal Colle AHL-i tähtede mängule. NHL-is debüteeris Dal Colle 13. jaanuaril 2018 mängus New York Rangersi vastu. NHL-is hakkas Dal Colle enam mänguaega saama hooajal 2018/19. Esimese värava lõi ta NHL-is 17. jaanuaril 2019 mängus New Jersey Devilsi vastu. Tema kõige resultatiivsem hooaeg NHL-is oli 2019/20, mil ta lõi neli väravat ja andis kuus väravasöötu. Hooajal 2021/22 mängis ta taas peamiselt Islandersi tütarklubis AHL-is.
2022. aasta oktoobris sõlmis ta lepingu TPS-iga. Hooajal 2022/23 jäi tema arvele Soome kõrgliigas neli väravat ja 19 väravasöötu.
2023. aasta juulis sõlmis ta üheaastase lepingu Iserlohn Roostersiga.
Dal Colle on isa kaudu Itaalia päritolu ja ema kaudu iiri päritolu.
Max Görtz

Max Görtz (sündinud 28. jaanuaril 1993 Hööris) on Rootsi jäähokimängija, kes mängib Soome kõrgliigaklubis KalPa ründajana paremäärel.
Rootsi kõrgliigas debüteeris ta hooajal 2011/12 Färjestadi meeskonnas, aastatel 2013–2015 mängis Rootsi kõrgliigaklubis Frölunda HC.
2012. aastal valis Nashville Predators ta NHL-i "draft"is 172. valikuna. Põhja-Ameerikasse suundus Görtz mängima 2015. aastal. Hooajal 2015/16 tegi ta eduka hooaja American Hockey League'is (AHL) Predatorsi tütarklubis Milwaukee Admirals, kui lõi 18 väravat ja andis 29 väravasöötu. Järgmine hooaeg algas Görtzil aga märkimisväärsemalt tagasihoidlikumalt. 2017. aasta jaanuaris kaubeldi Görtz Anaheim Ducksile. Ta mängis hooaja lõpuni AHL-is Ducksi tütarklubis San Diego Gulls, kuid NHL-is jäi debüüt tegemata.
Aastatel 2017–2020 mängis Görtz Rootsi kõrgliigaklubis Malmö Redhawks. Aastatel 2020–2022 mängis ta Saksamaa kõrgliigas, esimesel hooajal Grizzlys Wolfsburgis ja teisel hooajal Schwenninger Wild Wingsis.
2022. aasta juunis sõlmis ta kaheaastase lepingu KalPaga.
Peter Andersson (sündinud 1991)

Karl Peter Andersson (sündinud 13. aprillil 1991 Kvidinges) on Rootsi jäähokimängija, kes mängib kaitsjana Soome kõrgliigaklubis Lahti Pelicans.
Rootsi kõrgliigas debüteeris ta hooajal 2007/08 Frölunda meeskonnas. Hooajal 2011/12 mängis ta Rootsi esiliigaklubis Örebro HK.
2009. aastal valis Vancouver Canucks ta NHL-i "draft"is 143. valikuna. Põhja-Ameerikasse suundus ta mängima 2012. aastal. Esimesel hooajal mängis ta American Hockey League'is (AHL) Canucksi tütarklubis Chicago Wolves. Pärast seda mängis ta kaks hooaega samasse liigasse kuuluvas Utica Cometsis.
Aastatel 2015–2017 mängis Andersson Örebroga kaks hooaega Rootsi kõrgliigas. Aastatel 2017–2022 mängis ta Rootsi kõrgliigas Växjö Lakersi ridades. 2018. aastal tuli ta Lakersiga Rootsi meistriks.
2022. aasta juulis sõlmis ta lepingu Pelicansiga.
2010. aastal võitis Andersson Rootsi kuni 20-aastaste koondisega juunioride maailmameistrivõistlustel pronksmedali.
Ilmerii

Ilmerii on eesti lõppriimiline luulevorm, mis koosneb kolmest kelleriist ja kolmevärsilisest lõppsalmist. Kolme kellerii riime moodustavad riimsõnad korduvad ilmerii lõppsalmi värsiridade lõpus.
Nimetusest "kellerii" inspireeritud nimetus "ilmerii" on tuletatud selle luulevormi looja isikunimest Peep Ilmet.
Ilmerii värsiskeem on ABAA CDCC EFEE ECA. Peep Ilmeti poolt 2023. aastal loodud esimese ilmerii värsiskeem on mõneti piiratum ABAA CDCC CECC CCA:
Intellektuaalne alandlikkus

Intellektuaalne alandlikkus seisneb selles, et inimene tunnistab mingi tema uskumuse vääruse võimalikkust ning pöörab tähelepanu sellele, et tõendid selle uskumuse kasuks ning tema võimalus asjakohast teavet hankida ja hinnata on piiratud. 
Intellektuaalse alandlikkuse mõiste on rakendatav nii faktiküsimuste kui ka arvamuste puhul. Intellektuaalse alandlikkuse vähesus mõjutab ebasoodsalt uskumuste õigsust. Intellektuaalne alandlikkus ilmneb ka avatuses teiste inimeste vaadetele ning jäikuse ja upsakuse puudumises oma uskumuste ja arvamuste suhtes. Seetõttu võib vähene intellektuaalne alandlikkus põhjustada tülisid, ägedaid reaktsioone arvamuste lahknemisele, enesekindlaid otsuseid väärteabe põhjal ning tahtmatust läbi rääkida või kompromissile jõuda. 
Inglise matemaatik ja filosoof Bertrand Russell on kirjutanud juba 1930. aastatel: "Maailma hädad tulevad sellest, et rumalad on liiga enesekindlad ja targad on täis ebakindlust."
Stefan Noesen

Stefan Noesen (sündinud 12. veebruaril 1993 Planos Texase osariigis) on USA jäähokimängija, kes mängib NHL-i klubis Carolina Hurricanes ründajana paremäärel.
Aastatel 2009–2013 mängis ta Ontario Hockey League'i klubis Plymouth Whalers.
2011. aastal valis Ottawa Senators ta NHL-i "draft"is 21. valikuna. 2013. aasta juulis kaubeldi Noesen Anaheim Ducksi. Hooajal 2013/14 debüteeris ta American Hockey League'is (AHL) Ducksi tütarklubis Norfolk Admirals. NHL-is tegi ta Ducksi meeskonnas debüüdi hooajal 2014/15, kuid mängis nii sel kui ka järgmisel hooajal põhiliselt AHL-is. Esimese värava lõi ta NHL-is 7. detsembril 2016 mängus Carolina Hurricanesi vastu.
2017. aasta jaanuaris liitus Noesen New Jersey Devilsiga, kuna Ducks loobus temast. Hooaeg 2017/18 on olnud Noeseni seni edukaim NHL-is, kui ta lõi 72 mänguga 13 väravat ja andis 14 väravasöötu.
Hooaja 2019/20 eel osales ta Dallas Starsi treeninglaagris, kuid lepingut klubiga ei saanud. 2019. aasta oktoobris sõlmis ta lepingu AHL-i klubiga Wilkes-Barre/Scranton Penguins. 22 mänguga lõi ta seal 14 väravat ning sõlmis 2019. aasta detsembris lepingu NHL-i klubiga Pittsburgh Penguins. Debüütmängus Penguinsi meeskonnas 4. detsembril lõi ta St. Louis Bluesi vastu värava, kuid järgmise viie mänguga ei kogunud ta ühtegi resultatiivsuspunkti ja Penguins loobus temast. 2019. aasta detsembris liitus ta San Jose Sharksiga. 2021. aasta aprillis kaubeldi Noesen Toronto Maple Leafsi., kuid Maple Leafsi meeskonnas sai ta kirja vaid ühe mängu.
2021. aasta juulis sõlmis Noesen üheaastase lepingu Carolina Hurricanesiga. Hooajal 2021/22 mängis ta põhiliselt AHL-is Hurricanesi tütarklubis Chicago Wolves. Ta tegi seal väga eduka hooaja. Põhihooajal oli ta suurim väravakütt (48 väravat), mis tõi talle Willie Marshall Award'i, ja liigas resultatiivsuselt kolmas mängija (85 punkti). Samal hooajal võitis ta Wolvesiga Calder Cup'i. Calder Cup'i väljalangemismängudes oli Noesen resultatiivsuselt teine mängija (9+16). Hooaja lõpus valiti Noesen AHL-i hooaja sümboolsesse koosseisu. Pärast edukat hooaega sõlmis ta Hurricanesiga uue kaheaastase lepingu.
Afrat (Ergo) Laas

Isa Afrat (Ergo) Laas (sünninimi Ergo Laas; 19. märts 1977 Tallinn – 29. jaanuar 2023 Kersalu küla) oli Eesti Apostlik-Õigeusu Kiriku preester.
Tallinna ja kogu Eesti metropoliit Stefanus pühitses ta Tartu Püha Aleksandri kirikus diakoniks 25. detsembril 2002 ning preestriks 14. veebruaril 2004. Isa Afrat teenis preestrina Tartu Pühade Aleksandrite koguduses, Põltsamaa Pühavaimu koguduses, Sindi Jumalailmumise koguduses, aastatel 2005–2011 Värska Püha Georgiuse koguduses ning Saatse Paraskeeva koguduses. Alates 2011. aastast teenis ta preestrina Tallinna Püha Siimeoni ja Naisprohvet Hanna koguduses.
Lisaks sellele oli isa Afrat kaplan Tartu Vanglas aastatel 2004–2006 ning Eesti kaitseväe reservkaplan.
Isiklikku.
Ergo Laasi ristiema oli Laine Roht, kes oli tema vanatädi.
Orléansi hertsog Louis I atentaat

Orléansi hertsog Louis I atentaat leidis aset 23. novembril 1407 Pariisis Prantsusmaal. See oli osa vaimuhaige kuninga Charles VI valitsusaja võimuvõitlusest, milles mitu osapoolt tahtsid regendiks saada. Ühte osapooltest juhtisid kuninga noorem vend Louis ning naine Isabeau. Nad tahtsid võtta võimu Burgundia dünastialt, kuna aastal 1404 oli surnud mõjukas hertsog Philippe Südi.
Võimuvõitluse käigus saatis Philippe'i poeg Jean Kartmatu oma teenijad rahva seas ebapopulaarset Louis'd tapma. Hiljem kelkis Jean mõrvaga avalikult. Atentaat kasvas kiiresti täiemahuliseks sõjaks, mis lõppes 1419. aastal Jeani jaoks surmaga.
Orléansi hertsog

Orléansi hertsog (prantsuse keeles "Duc d'Orléans") oli Prantsuse aadlitiitel, mille tavaliselt andis Prantsusmaa kuningas mõnele lähisugulasele (tavaliselt nooremale vennale või pojale) või mida päriti meesliini pidi. Tiitli asutas 1344. aastal kuningas Philippe VI oma nooremale pojale Philippe'ile, hiljem taaslõi selle kuningas Charles VI oma pojale Louis'le. Louis' kaudu läks tiitel pärimise teel tema poja kaudu pojapojale, kellest sai hiljem kuningas Louis XII. Orléansi hertsogi tiitlit loodi ja taasloodi kokku kuus korda, 1661. aastal andis Louis XIV selle enda pojale Philippe'ile, kelle järeltulijatest said Bourbonide Orléansi dünastia hertsogid. Tiitli viimane kandja oli Ferdinand-Philippe, kes suri 13. juulil 1842.
Palais-Royalis resideerinud hertsog Louis Philippe II seadis Louvre'is võimul olnud Louis XVI võimu kahtluse alla. Tema pojast sai 1830. aastal viimaks kuningas Louis-Philippe I. Selle haru järeltulijad olid Prantsusmaa trooni orléanistidest pretendendid.
Kanada saar Île d'Orléans on nime saanud Orléansi hertsogi Henri II järgi. Ameerika Ühendriikide linn New Orleans on nime saanud hertsog Philippe II järgi.
Kandela ruutmeetri kohta

Kandela ruutmeetri kohta (cd/m2) on heleduse ühik SI-süsteemis.
SI-süsteemi väliselt kasutatakse selle ühiku kohta ka nimetust nitt (nt).
Ühikut kasutatakse tihti erinevate elektrooniliste seadmete kuvarite heleduse mõõtmiseks. Vedelkristallkuvarite (LCD) heledus on tavaliselt vahemikus 200–300 cd/m2, HDR võimekusega kuvarite puhul 450 kuni 1600 cd/m2.
Humanitaarkoridor

Humanitaarkoridor on teatud tüüpi ajutine demilitariseeritud tsoon, mis on ette nähtud humanitaarabi ohutuks toomiseks kriisipiirkonda ja/või pagulaste transportimiseks kriisipiirkonnast välja. Sellist koridori võib seostada ka lennukeelutsooni või sõidukikeelutsooniga.
Külma sõja järgsel ajastul on kas üks või mitu sõdivat osapoolt või humanitaarsekkumise korral rahvusvaheline üldsus välja pakkunud mitut tüüpi humanitaarkoridore.
Mitte ajada segamini inimeste sunniviisilise väljaviimisega teise riiki.
Montréali-Mirabeli rahvusvaheline lennujaam

Montréali-Mirabeli rahvusvaheline lennujaam (IATA: YMX, ICAO: CYMX) on rahvusvaheline lennujaam Mirabelis Québeci provintsis Kanadas. See asub provintsi suurimast linnast Montréalist 39 kilomeetrit loodes ja teenindab Suur-Montréali piirkonda.
Ehkki 1975. aastal avatud lennujaama kasutati varem ka reisilendude jaoks, keskendub see tänapäeval kaubalendude teenindamisele, kuid hõlmab ka meditsiinilisi õhuevakuatsioonilende ja üldlennundust.
Lennujaama juures asub Bombardieri ja Airbus Canada lennukitootmistehas, kus toimub Bombardier CRJ700, CRJ900 ja CRJ1000 ning Airbus A220 (varem Bombardier CSeries) seeria lennukite lõplik kokkupanek.
Ajalugu.
1960. aastatel Montréali tabanud hüppelise majanduskasvu tõttu leidsid Kanada föderaalvõimud, et piirkonda tuleks rajada uus kaasaegne lennujaam. Täpse asukohana kaaluti viit paika: Saint-Jean-sur-Richelieu (50 km Montréalist kagus), Vaudreuil-Dorion (40 km läänes), Joliette (70 km põhjas), Saint-Amable (30 km kagus) ja Sainte-Scholastique (60 km loodes). 1969. aasta märtsiks jõudsid riigi- ja provintsivõimud kokkuleppele, et lennujaam rajatakse Sainte-Scholastique'i küla juurde, kus 1971. aastal asutati seniste omavalitsusüksuste ja osade lennujaama tarbeks sundvõõrandatud maade liitmisel Mirabeli linn.
Lennujaam pidi võimude plaani järgi valmima 1976. aasta Montréali suveolümpiamängudeks ning avati 4. oktoobril 1975.
Uus lennujaam pidi saama 1941. aastal avatud Montréali-Dorvali rahvusvahelise lennujaama asemel uueks Ida-Kanada lennuliikluse sõlmpunktiks. Aastatel 1975–1997 olid kõik Montréali suunduvad või sealt startivad rahvusvahelised lennud (v.a. Kanada ja USA vahel) kohustatud kasutama Mirabeli lennujaama. Pikk vahemaa ja kehva transpordiühendus Montréaliga, samuti asjaolu, et Dorval jätkas riigisiseste lendude teenindamist, muutsid Mirabeli aga reisijate ja lennufirmade seas väga ebapopulaarseks.
1970. ja 1980. aastatel käis piirkonna majandus võrreldes Torontoga üksjagu alla, mistõttu reisijate arv vähenes veelgi. Arvestades seda ja kohustust kasutada Montréali teenindamisel Mirabeli lennujaama, hakkasid mitmed lennufirmad lendama hoopis Torontosse. 1991. aastaks teenindasid Mirabel ja Dorbal aastas 8 miljonit reisijat ja 112 000 tonni kaubavedusid, samas kui Toronto lennujaama vastav statistika oli 18,5 miljonit reisijat ja 312 000 tonni kaupa. Ilmnes üha selgemalt, et Montréal ei vaja kaht lennujaama. Siiski jäeti avalikkuse survel ära Montréali kesklinnale palju lähemal asunud Dorvali lennujaama planeeritud lammutamine.
2002. aastal suleti lennujaama reisiterminali kõrval asunud 354 numbritoaga hotell. Viimane reisiliini teenindav lennuk tõusis jaamast õhku 31. oktoobril 2004.
Lennujaama endine reisiterminal lammutati lõplikult 29. juunil 2016.
Kõputše

Kõputše (ukraina keeles "Кипуче"; kuni 2016. aastani "Артемівськ" - Artemivsk) on linn Ukrainas Luhanski oblastis, alates 2014. aastast Luhanski Rahvavabariigi mässuliste valduses. Okupatsioonivõimud kasutavad endiselt nimetust Artjomovsk. Linn asub Perevalskist 6 km lääne pool.
Asula rajati 1910. aastal, linnaõigused sai 1961. aastal.
Linna elanike arv oli 2019. aastal 7277.
Donbassi sõja ajal, 2014. aasta kevadel, langes asula valitsusvastaste relvajõudude kontrolli alla.
Henri Ikonen

Henri Ville Ikonen (sündinud 17. aprillil 1994 Savonlinnas) on Soome jäähokimängija, kes mängib Soome kõrgliigaklubis Lukko ründajana vasakäärel.
Ta alustas klubikarjääri Soome klubis KalPa, mille meeskonnas debüteeris ta Soome kõrgliigas hooajal 2011/12. Aastatel 2012–2014 mängis ta Kanada noorteliiga Ontario Hockey League'i klubis Kingston Frontenacs.
2013. aastal valis Tampa Bay Lightning ta NHL-i "draft"is 154. valikuna. Aastatel 2014–2017 mängis Ikonen American Hockey League'is (AHL) Lightningi tütarklubis Syracuse Crunch, kuid NHL-is jäi debüüt tegemata.
2017. aasta juunis sõlmis ta lepingu KHL-i klubiga Jokerit. Seal mängis ta kokku viiel hooajal. Resultatiivseim hooaeg oli 2019/20, mil ta lõi liigas kaheksa väravat ja andis kuus väravasöötu.
28. veebruaril 2022 sõlmis ta lepingu Lukkoga.
2014. aastal tuli Ikonen Soome kuni 20-aastaste koondisega juunioride maailmameistriks.
Sami Niku

Sami Petteri Niku (sündinud 10. oktoobril 1996 Haapavesis) on Soome jäähokimängija, kes mängib kaitsjana Soome kõrgliigaklubis Jyväskylä JYP.
Ta alustas JYP-is ka klubikarjääri. Soome kõrgliigas debüteeris ta hooajal 2014/15.
2015. aastal valis Winnipeg Jets ta NHL-i "draft"is 198. valikuna. 2017. aasta mais sõlmis ta Jetsiga kolmeaastase lepingu. Peaaegu kogu esimese hooaja mängis ta American Hockey League'is (AHL) Jetsi tütarklubis Manitoba Moose. Hooaeg 2017/18 oli tema jaoks AHL-is väga resultatiivne (16+38). Hooaja lõpus pälvis ta AHL-i hooaja parimale kaitsemängijale antava Eddie Shore Award'i, lisaks valiti ta liigahooaja sümboolsesse koosseisu ja uustulnukate sümboolsesse koosseisu. NHL-is debüteeris Niku 3. aprillil 2018 mängus Montreal Canadiensi vastu ja lõi selles mängus kohe ka värava.
2021. aasta septembris sõlmis ta üheaastase lepingu Montreal Canadiensiga.
2022. aasta juulis naasis ta JYP-i, kellega sõlmis üheaastase lepingu.
2016. aastal tuli Niku Soome kuni 20-aastaste koondisega juunioride maailmameistriks.
DAPI

DAPI ehk 4′,6-diamidiino-2-fenüülindool on orgaaniline aine, mis seostub DNA-ga; tekkinud kompleks on fluorestseeruv nähtava valguse madalamate lainepikkuste juures. Seepärast leiab DAPI laialdast kasutust rakutuumade värvinguks fikseeritud rakkudes, näiteks histokeemias, voolutsütomeetrias ja mujal. DAPI võime läbida elujõuliste rakkude plasmamembraani on üsna piiratud, seepärast ei saa seda kasutada DNA värvinguks elusrakkudes.
Üldised keemilised ja füüsikalised omadused.
Pulbrilisel kujul müüakse DAPI-t enamasti soolana, kus orgaanilise aine aminorühmad esinevad positiivselt laetud ammooniumioonidena ning vastasioonideks on kas kloriid või laktaat.
DNA värvinguks kasutatakse suhteliselt väikese kontsentratsiooniga DAPI lahuseid (suurusjärgus 0,1 μg/ml ehk ligi 300 nM).
Seostumine nukleiinhapetega.
DAPI seostub DNA väikese vao (ingl k "minor groove") adeniini (A) ja tümiini (T) poolest rikaste lõikudega. Lisaks seostub DAPI ka RNA-ga, kuid sel juhul toimub DAPi molekuli interkaleerumine ehk sisenemine adeniini (A) ja uratsiili (U) sisaldavatesse aladesse. Kuna aga DAPI ja RNA vahelise kompleksi fluorestsentsi kvantsaagis on oluliselt väiksem, võrreldes DAPI ja DNA vahelise kompleksiga, siis on mõlemat tüüpi nukleiinhappeid sisaldavates süsteemides (nt fikseeritud rakkudes) DNA ja DAPI vaheline kompleks palju paremini tuvastatav.
Rakendusalad ja analoogid.
DAPI-t kasutatakse laialdaselt rakutuumade asukoha ja suuruse visualiseerimiseks fluorestsentsmikroskoopias, kui vaadeldavas bioloogilises objektis on rakumembraanide läbitavus kunstlikult suurendatud (näiteks fikseerimise tulemusena). Samuti saab DAPI-t kasutada, tuvastamaks anomaalselt suure plasmamembraani läbilaskvuse/poorsusega rakkude populatsiooni (nt nekrootiliste või hilisapoptootiliste rakkude puhul). Sellist lähenemine on rakendatav näiteks voolutsütomeetrilistes mõõtmistes.
Samadeks või sarnasteks rakendusteks kasutatakse teisigi fluorestsentsvärve, näiteks Sytox Blue, Trypan Blue (trüpaansinine) ja propiidiumjodiid. Võrreldes Sytox Blue ja trüpaansinisega, on DAPI eeliseks signaali suur intensiivsus. Propiidiumjodiid omab aga väga laia ergastus- ja emissioonispektrit (maksimumid vastavalt 535 nm ja 617 nm juures), mis sageli ei võimalda paralleelselt tuumavärvinguga kasutada näiteks immuunvärvingut muude huvipakkuvate rakualade või valkude tuvastamiseks.
Samuti kasutatakse DNA märgistamiseks ja rakutuumade visualiseerimiseks Hoechst-tüüpi fluorestsentsvärve (ergastus- ja emissioonimaksimumide lainepikkused väga sarnased DAPI omadele) ja nende derivaate, mille ergastus- ja emissioonimaksimum on nihutatud nähtava ala kõrgemate lainepikkuste juurde (nt SiR-DNA). Viimatimainitud fluorestsentsvärvid läbivad aga rakkude plasmamembraani ning on eeskätt kasutuses elusrakkude mikroskoopias. Samas on tähele pandud, et DNA-ga seonduvad fluorestsentsvärvid ei ole sobilikud kauakestvate mikroskoopiakatsete jaoks, kuivõrd need käivitavad DNA vigastuse parandusmehhanisme ja takistavad rakutsükli normaalset kulgu.
A. J. Greer

Anthony-John Greer (sündinud 14. detsembril 1996 Joliette'is Québeci provintsis) on Kanada jäähokimängija, kes mängib NHL-i klubis Calgary Flames ründajana vasakäärel.
Aastatel 2014–2015 mängis ta Bostoni Ülikooli jäähokimeeskonnas. Hooajal 2015/16 mängis ta Quebec Major Junior Hockey League'i klubis Rouyn-Noranda Huskies.
2015. aastal valis Colorado Avalanche ta NHL-i "draft"is 35. valikuna. Avalanche'iga sõlmis ta lepingu 2016. aasta juulis. NHL-is debüteeris Greer 13. novembril 2016 mängus Boston Bruinsi vastu. Esimese värava lõi ta liigas 20. veebruaril 2019 võiduga 7:1 lõppenud mängus Winnipeg Jetsi vastu, kuid see jäi ühtlasi tema ainsaks väravaks Avalanche'i meeskonnas. Avalanche'i meeskonnas mängis Greer NHL-is kokku kolmel hooajal. Enam sai ta mänguaega American Hockey League'is (AHL) Avalanche'i tütarklubides San Antonio Rampage ja Colorado Eagles. 2017. aastal valiti Greer AHL-i tähtede mängule.
Kuna Avalanche'i meeskonnas ei olnud Greer läbilööki teinud, kaubeldi ta 2020. aasta oktoobris Kyle Burroughsi vastu New York Islandersisse. Greer sai mänguaega ainult AHL-is Islandersi tütarklubis Bridgeport Sound Tigers, kus tegi kümne mänguga vaid 1+1, mistõttu kaubeldi ta 2021. aasta aprillis koos Mason Jobsti ja tulevaste "draft"i valikutega Kyle Palmieri ja Travis Zajaci vastu New Jersey Devilsisse. Hooajal 2021/22 Devilsi tütarklubis Utica Comets mängides tegi Greer oma seni edukaima hooaja AHL-is, kui lõi 22 väravat ja andis 30 väravasöötu. Lisaks sai Greer sel hooajal mõnevõrra mänguaega ka Devilsis ning lõi 7. aprillil 2022 mängus Montreal Canadiensi vastu oma teise värava NHL-is.
2022. aasta juulis sõlmis ta kaheaastase lepingu Boston Bruinsiga. Hooajal 2022/23 tegi Greer NHL-is seni oma resultatiivseima hooaja, kui lõi viis väravat ja andis seitse väravasöötu.
2023. aasta oktoobris liitus ta Calgary Flamesiga.
Punxsutawney Phil

Punxsutawney Phil on iga-aastasel Groundhog Day pühitsemisel keskset rolli täitev metsümiseja, kelle varju järgi ennustatakse ilma.
Komöödiana on sellest ilmaennustamisest tehtud mängufilm “Lõputu küünlapäev” (1993).
Keldi usunditest pärinevat traditsiooni Imbolc jätkatakse kristlikes germaani kultuurides küünlamaarjapäevana (2. veebruar). Põhja-Ameerikasse emigreerunud sakslased asendasid Euroopas teatud tunnuslooma siili kohaliku metsümisejaga. Uues Maailmas sai üritus ametlikult alguse 1887. aastal, kuigi selle juured ulatuvad kaugemasse aega. Punxsutawney lähistel Gobbler's Knobil toimub Ameerika Ühendriikide põhiline festival toidu ja muusikaga, kus osaleb tänapäeval kuni paarkümmend tuhat pealtvaatajat. Enne talvist päikesetõusu algava tseremoonia käigus ennustatakse metsümiseja, tema varju ja tema ulu alla naasmise järgi kas varast kevadet või kuus nädalat kestvat talveilma. Näiliselt suhtlevad nii-öelda Philiga torukübarat ja smokingut kandvad härrasmehed ehk nii-öelda sisering (inglise keeles "Inner Circle"), et edastada tema ennustus saabuva kevade kohta. Teadaolevalt on kirjarullidelt etteloetavad tõlgendused "metsümisejate keelepruugist" varem kokku lepitud, olenemata päeva ilmast.
Loomakaitseorganisatsioonid on aastaid seadnud kahtluse alla Philidena kasutatavate metsümisejate heaolu. Loomakaitsjad peavad tänapäeval eetilisemaks kasutada robotlooma.
Lilla ebaheinik

Lilla ebaheinik ("Collybia nuda"), vanasti paljasheinik, on šampinjonilaadsete seltsi kuuluv seeneliik.
Kahkjas ebaheinik

Kahkjas ebaheinik ("Lepista glaucocana") on šampinjonilaadsete seltsi kuuluv seeneliik.
Lõhnav ebaheinik

Lõhnav ebaheinik ("Lepista irina") on šampinjonilaadsete seltsi kuuluv seeneliik.
Axel Holmström

Nils Axel Holmström (sündinud 29. juunil 1996 Arvidsjauris) on Rootsi jäähokimängija, kes mängib keskründajana Soome kõrgliigaklubis Vaasa Sport.
Ta alustas klubikarjääri Rootsi klubis Skellefteå AIK, mille meeskonnas debüteeris ta Rootsi kõrgliigas hooajal 2013/14. Skellefteå põhikoosseisu kuulus ta alates järgmisest hooajast. Hooajal 2014/15 valiti Holmström Rootsi kõrgliiga hooaja parimaks juunioriks. Selle hooaja väljalangemismängudes oli ta resultatiivseim mängija (7+11). 18 resultatiivsuspunkti väljalangemismängudes tähistas Rootsi meistrivõistluste juunioride rekordit, mida enne hoidsid enda käes vennad Daniel ja Sedin. Skellefteåga võitis ta 2015. aastal Rootsi meistrivõistlustel hõbemedali, kui finaalis kaotati Växjö Lakersile mängudega 2:4. 2016. aastal jõuti taas finaali, kuid sel kord kaotati Frölundale mängudega 1:4.
2014. aastal valis Detroit Red Wings ta NHL-i "draft"is 196. valikuna. 2015. aasta juunis sõlmis ta Red Wingsiga kolmeaastase lepingu. Ta mängis kolm hooaega American Hockey League'is (AHL) Red Wingsi tütarklubis Grand Rapids Griffins. Esimesel hooajal segas teda vigastus, kuid ta võitis 2017. aastal Griffinsiga Calder Cup'i.
2019. aasta aprillis naasis Holmström Rootsi kõrgliigasse ja sõlmis ta kaheaastase lepingu HV71-ga.
2021. aasta aprillis siirdus ta Vaasa Sporti. 2022. aasta novembris pikendas ta klubiga lepingut kahe aasta võrra.
Mäžilis

Mäžilis (ka Mazhilis, kasahhi "Мәжіліс", "Mäjılıs" 'assamblee') on Kasahstani Vabariigi parlamendi alamkoda. Koos ülemkoja Senatiga moodustab Mäžilis Kasahstani parlamendi, mis teostab riigis seadusandlikku võimu. Kokku on alamkojas 107 liiget, millest 98 valitakse rahva poolt ja ülejäänud üheksa liiget valib alamkokku Kasahstani erinevaid etnilisi gruppe ühendav Kasahstani Rahvakogu.
Väga palju rõhku pandud sellele, et Mäžilis oleks näiliselt kõiki kaasav rahvast esindav organ. Lisaks rahvusvähemusi esindava Kasahstani Rahvakogu liikmetele, kes eraldi alamkotta valitakse, on 2021. aastast Mäžilisi valimistel parteinimekirjadele määratud 30protsendiline naiste ja noorte kvoot. Samuti peavad olema vähemalt üks parlamendi komisjoni esimees ja kaks alalise komisjoni sekretäri opositsioonist. Tegelikult on Mäžilisel väga vähe sisulist võimu – valimispettus on valimistel laialt levinud ning kõik kolm 2021. aasta valimistel alamkotta saanud erakonda on praegusele Kasahstani presidendile Kasõm-Žomart Tokajevile truud ja viivad täide presidendi soovitud poliitikat. Pärast presidendi kohalt loobumist säilitas aastatel 2019–2022 võimu Mäžilise üle ka endine Kasahstani presidendilt Nazarbajev, kellelt pidi alamkoda saama algatuste korraldamiseks eraldi heakskiidu.
Alamkoda rajati 1995. aastal Kasahstani põhiseadusreformi järel. Esmakordselt kogunes Mäžilis 30. jaanuaril 1996. Praegu on koos Mäžilise VII koosseis, mis valiti 2021. aastal.